b'\n_START_ARTICLE_\nKariai ir Magai\n_START_SECTION_\nVeik\xc4\x97jo k\xc5\xabrimas ir tobul\xc4\x97jimas\n_START_PARAGRAPH_\nKuriant veik\xc4\x97j\xc4\x85 pasirenkama viena i\xc5\xa1 a\xc5\xa1tuoni\xc5\xb3 profesij\xc5\xb3 \xe2\x80\x93 kar\xc4\xaf, p\xc4\x97dsek\xc4\xaf, vag\xc4\xaf, mag\xc4\x85, vitalist\xc4\x85, nekromant\xc4\x85, mentalist\xc4\x85 arba bard\xc4\x85. Taisykl\xc4\x97se trumpai apra\xc5\xa1ytos ir tokios profesijos kaip \xc5\xa1amanas, demonistas, \xc5\xbev\xc4\x97rininkas, dvasininkas ir asasinas, ta\xc4\x8diau \xc5\xbeaisti u\xc5\xbe \xc5\xa1ias profesijas rekomenduojama tik puikiai K&M sistem\xc4\x85 i\xc5\xa1manantiems \xc5\xbeaid\xc4\x97jams._NEWLINE_I\xc5\xa1sirinkus profesij\xc4\x85 galima rinktis, kuriai proting\xc5\xb3 b\xc5\xabtybi\xc5\xb3 r\xc5\xab\xc5\xa1iai i\xc5\xa1 penkiolikos apra\xc5\xa1yt\xc5\xb3 taisykl\xc4\x97se (drie\xc5\xbea\xc5\xbemogis, dvorfas, elfas, gnolis, gnomas, goblinas, koboldas, minotauras, mi\xc5\xa1kavaikis, ogras, ogremagas, orkas, urva\xc5\xbemogis, vabalokis arba \xc5\xbemogus) priklauso veik\xc4\x97jas._NEWLINE_I\xc5\xa1sirinkus profesij\xc4\x85 ir ras\xc4\x99, nustatomos pagrindin\xc4\x97s (j\xc4\x97gos, vikrumo, proto, intuicijos, valios, sveikatos, \xc5\xbeavumo, meni\xc5\xa1kumo) ir jusli\xc5\xb3 (klausos, regos, uosl\xc4\x97s) prigimtys. Tai daroma metant d100 po du kartus kiekvienai prigim\xc4\x8diai. Po to prigim\xc4\x8di\xc5\xb3 vert\xc4\x97s koreguojamos, priklausomai nuo pasirinktos ras\xc4\x97s._NEWLINE_Tada pasirenkami tam tikri \xc4\xafg\xc5\xabd\xc5\xbeiai, kuri\xc5\xb3 skai\xc4\x8dius ir vert\xc4\x97 priklauso nuo pasirinktos profesijos (koviniai, magijos, fiziniai, medicininiai ir kiti \xc4\xafg\xc5\xabd\xc5\xbeiai). Tokiu b\xc5\xabdu galima sukurti skirtingus tos pa\xc4\x8dios profesijos veik\xc4\x97jus (pvz., vienas karys moka kautis kalavijais ir ietimis, o kitas kirviais ir spragilais). I\xc5\xa1sirinkus \xc4\xafg\xc5\xabd\xc5\xbeius jie modifikuojami priklausomai nuo pasirinktos ras\xc4\x97s (jei pasirinktas \xc5\xbemogus, \xc4\xafg\xc5\xabd\xc5\xbeiai nekinta)._NEWLINE_Tada kauliuk\xc5\xb3 metimu nustatoma, ar veik\xc4\x97jas turi ka\xc5\xbekoki\xc5\xb3 ypatybi\xc5\xb3 ar tr\xc5\xabkum\xc5\xb3, o gal ir to, ir to. Nustatoma, kiek kalb\xc5\xb3 moka veik\xc4\x97jas, ar jis ra\xc5\xa1tingas._NEWLINE_Pabaigoje kauliuk\xc5\xb3 metimu nustatoma jo buvusi (turima) civilin\xc4\x97 profesija, parenkami tos profesijos civiliniai \xc4\xafg\xc5\xabd\xc5\xbeiai, kurie irgi gali b\xc5\xabti reik\xc5\xa1mingi nuotykiuose._NEWLINE_Kiekvienas veik\xc4\x97jas pradeda nuo pirmo lygio ir tobul\xc4\x97ja \xc5\xbeaidimo eigoje rinkdamas patirt\xc4\xaf u\xc5\xbe atliktus veiksmus. Patirties ta\xc5\xa1k\xc5\xb3 rinkimas nepriklauso nuo \xc5\xbeaidimo meistro, t. y. meistras nesprend\xc5\xbeia, ar \xc5\xbeaidimo sesijos metu veik\xc4\x97jas nusipeln\xc4\x97 patirties ta\xc5\xa1k\xc5\xb3 ar ne. Veik\xc4\x97jas gauna patirties ta\xc5\xa1k\xc5\xb3 u\xc5\xbe kiekvien\xc4\x85 atlikt\xc4\x85 veiksm\xc4\x85, ir ta patirtis skiriama konkre\xc4\x8diam \xc4\xafg\xc5\xabd\xc5\xbeiui. Papras\xc4\x8diau tai nusakyti b\xc5\xabt\xc5\xb3 galima taip: skaitydamas elfi\xc5\xa1kai para\xc5\xa1yt\xc4\x85 knyg\xc4\x85 dvorf\xc5\xb3 kalbos nei\xc5\xa1moksi, o besikaudamas tik kalaviju, lanku \xc5\xa1audysi kaip ir kiekvienas lanku \xc5\xa1aud\xc4\x99s tik vaikyst\xc4\x97je, kai lankas buvo viso labo virve suri\xc5\xa1ta lazdyno \xc5\xa1aka. Kiekvienas \xc4\xafg\xc5\xabdis tobulinamas atskirai ir auga nepriklausomai nuo veik\xc4\x97jo lygio kilimo. Veik\xc4\x97jo lygis pakyla, kai bendra patirtis (atskir\xc5\xb3 \xc4\xafg\xc5\xabd\xc5\xbei\xc5\xb3 patirties suma) pasiekia nustatyt\xc4\x85 slenkst\xc4\xaf. Veik\xc4\x97jo lygis fakti\xc5\xa1kai reikalingas tik gautiems patirtiems ta\xc5\xa1kams apskai\xc4\x8diuoti.\n_START_SECTION_\nZinas\n_START_PARAGRAPH_\nNuo 2000 iki 2006 met\xc5\xb3 ir paskui iki 2013 m. nereguliariai leistas fenzinas \xe2\x80\x9eMonai\xe2\x80\x9c, skirtas Kari\xc5\xb3 & Mag\xc5\xb3 \xc5\xbeaidimui. Jame publikuojami \xc5\xbeaidimo meistrams ir \xc5\xbeaid\xc4\x97jams naudingi straipsniai, \xc4\xafsp\xc5\xabd\xc5\xbeiai i\xc5\xa1 \xc5\xbeaidim\xc5\xb3, pasaulio mitologijos ir sistemos s\xc4\x85sajos bei kitokie su \xc5\xbeaidimu susij\xc4\x99 dalykai.'